(ສພຊ) ວັນທີ 5 ມີນາ 2019 ທີ່ຫ້ອງປະຊຸມຄະນະເລຂາທິການສະພາແຫ່ງຊາດ (ຫລັກ 6) ນະຄອນຫລວງວຽງຈັນ, ສະພາແຫ່ງຊາດ (ສພຊ) ໄດ້ຈັດພິທີສະເຫລີມສະຫລອງວັນແມ່ຍິງສາກົນ ຄົບຮອບ 109 ປີ (8/3/1910-8/3/2019) ໂດຍການເປັນປະທານຮ່ວມຂອງທ່ານ ນາງ ສີໃສ ລືເດດມູນສອນ ຮອງເລຂາຄະນະບໍລິຫານງານພັກ ສພຊ, ຮອງປະທານ ສພຊ ແລະ ທ່ານ ນາງ ທະວີໄສ ພະສະຖານ ຮອງປະທານຄະນະບໍລິຫານງານສະຫະພັນແມ່ຍິງ ສພຊ, ຮອງປະທານຄະນະສະມາຊິກສະພາແຫ່ງຊາດ (ສສຊ) ເພດຍິງ; ມີການນຳຂອງກຳມາທິການ, ຄະນະເລຂາທິການ ສພຊ, ຄະນະກົມ, ສູນ, ຕາງໜ້າອົງການຈັດຕັ້ງມະຫາຊົນ, ພະນັກງານອະວຸໂສບຳນານ ພ້ອມດ້ວຍສະມາຊິກສະຫະພັນແມ່ຍິງທົ່ວ ສພຊ ເຂົ້າຮ່ວມຢ່າງເປັນຂະບວນຟົດຟື້ນ ຈຳນວນທັງໝົດ 138 ທ່ານ ຊາຍ 13 ທ່ານ.
ພິທີສະເຫລີມສະຫລອງດັ່ງກ່າວຈັດຂຶ້ນເພື່ອເປັນການທົບທວນຄືນມູນເຊື້ອປະຫວັດການເຄື່ອນໄຫວຂອງຂະບວນການແມ່ຍິງໂລກ, ພາກພື້ນອາຊຽນ ແລະ ການເຂົ້າຮ່ວມເຄື່ອນໄຫວໃນຂະບວນດັ່ງກ່າວຂອງສະຫະພັນແມ່ຍິງ ສພຊ; ເປັນການປຸກລະດົມສະມາຊິກສະຫະພັນແມ່ຍິງພາຍໃນ ສພຊ ເຂົ້າຮ່ວມການຈັດຕັ້ງປະຕິບັດຂະບວນການແຂ່ງຂັນຮັກຊາດ ແລະ ພັດທະນາ ແລະ ຂະບວນແຂ່ງຂັນ 3 ດີ ຂອງສະຫະພັນແມ່ຍິງລາວໃຫ້ເປັນຮູບປະທຳ; ໂອກາດນີ້, ທ່ານ ນາງ ດາວເພັດ ສີຫາວົງ ຮອງປະທານຄະນະບໍລິຫານງານສະຫະພັນແມ່ຍິງ ສພຊ ທັງເປັນຫົວໜ້າກົມການເງິນ ສພຊ, ໄດ້ຜ່ານບົດສະຫລຸບຕີລາຄາຄືນການເຄື່ອນໄຫວປະຕິບັດໜ້າທີ່ວຽກງານຂອງສະມາຊິກສະຫະພັນແມ່ຍິງສະພາແຫ່ງຊາດໃນໜຶ່ງປີຜ່ານມາ ແລະ ທິດທາງແຜນການໃນຕໍ່ໜ້າ ພ້ອມທັງຮັບຟັງບົດຮຽນກ່ຽວກັບການຍົກສູງບົດບາດຂອງສະມາຊິກສະພາແຫ່ງຊາດເພດຍິງໃນເວທີພາກພື້ນ ແລະ ສາກົນ ຈາກທ່ານ ນາງ ບຸນຍົງ ບຸບຜາ ອະດີດຮອງປະທານກຳມາທິການການຕ່າງປະເທດ, ອະດີດປະທານຄະນະ ສສຊເພດຍິງ ຊຸດທີ VII.
ໃນໂອກາດດັ່ງກ່າວ, ສະມາຊິກແມ່ຍິງ ສພຊ ໄດ້ຮັບຟັງການໂອ້ລົມຈາກທ່ານ ນາງ ສີໃສ ລືເດດມູນສອນ ເຊິ່ງທ່ານໄດ້ໃຫ້ທິດຊີ້ນຳ ແລະ ເນັ້ນໜັກ 3 ຈຸດໃຫຍ່ຄື: 1. ຕ້ອງປັບປຸງບົດສະຫລຸບໃຫ້ມີຄາດໝາຍສູ້ຊົນໃຫ້ມີຄວາມຮັດກຸມ ເພື່ອໃຫ້ສະຫະພັນແມ່ຍິງ ສພຊ ສົມທົບກັບຄະນະ ສສຊ ເພດຍິງ ພ້ອມກັນບັນລຸຕາມຄາດໝາຍຄວາມສະເໝີພາບຍິງ-ຊາຍ ແລະ ພ້ອມກັນປັບປຸງຂໍ້ແຂງຂັນ 3 ດີໃນແຕ່ລະຂົງເຂດໃຫ້ແທດເໝາະກັບຕົວຈິງ; 2. ກຳແໜ້ນແນວທາງນະໂຍບາຍ, ຕ້ອງໄດ້ເຝິກຝົນຫລໍ່ຫລອມດ້ານການເມືອງ, ຍົກລະດັບດ້ານວິຊາສະເພາະວິທະຍາສາດ, ທຳມະຊາດ ແລະ ສັງຄົມ ລວມທັງດ້ານເສດຖະກິດ ແລະ ພາສາຕ່າງປະເທດ ເພີ່ມທະວີຂີດຄວາມສາມາດຕົນເອງໃຫ້ສູງໃນຍຸກດິຈິຕອນ ເພື່ອກ້າວເຂົ້າສູ່ຕຳແໜ່ງງານທີ່ສຳຄັນຕ່າງໆ ເປັນຕົ້ນ ສສຊ ເພື່ອເປັນພະນັກງານສືບທອດ ໂດຍຫັນເປັນໜຸ່ມໃນອານາຄົດ; 3. ຄວາມໝາຍຄວາມສຳຄັນຂອງວັນແມ່ຍິງສາກົນ ວັນທີ 8 ມີນາ ຄົບຮອບ 109 ປີ ແລະ ສາເຫດທີ່ເຮັດໃຫ້ມີວັນແມ່ຍິງສາກົນ ເພື່ອເປັນການທົບທວນຄືນ ແລະ ປູກຈິດສຳນຶກໃຫ້ບັນດາສະມາຊິກແມ່ຍິງ ສພຊ ເຂົ້າໃຈແຈ້ງຕື່ມທີ່ຕິດພັນໃນຫລາຍໆບັນຫາ ລວມທັງປາກົດການຫຍໍ້ທໍ້ຕ່າງໆທີ່ເກີດຂຶ້ນກັບເອື້ອຍນ້ອງແມ່ຍິງ ແລະ ອື່ນໆ ເພື່ອເປັນບົດຮຽນອັນລ້ຳຄ່າ, ເປັນຄວາມຮູ້ໃຫ້ສະມາຊິກແມ່ຍິງ ສພຊ ນຳເອົາໄປໃຊ້ໃນຊີວິດປະຈຳວັນ ໃນການປະຕິບັດພັນທະ ແລະ ໜ້າທີ່ໃຫ້ປາກົດຜົນເປັນຈິງ.
(ນ.ໄຊໂສພາພອນ ມິ່ງມຸງຄຸນ)